पर गुस्सा करने लगी थी। लेकिन महेश पूरी तरह शांत था, कहता था, "लौट कर आ गया तो आ गया, इसमें ऐसा क्या हो गया? उसमें इतना दुःखी होने की क्या बात है?"
तनिमा धीरे-धीरे बेटे के पाँच-हज़ार वाले घाटे को भूलने लगी थी। जार के अन्दर मछलियाँ तैर रही थी। सिर्फ तैर ही नहीं रही थी, बल्कि एक दूसरे के पीछे-पीछे भाग खेल भी रही थी। इसी बीच, कुछ और मछलियाँ खरीद कर ले आया था बेटा, पास वाले शहर से।मरी हुई मछली, अब और तनिमा के हृदय के अंदर टक्कर नहीं मार रही थी। बेटे को लेकर अपने सपने बुनना छोड़ दिया था तनिमा ने।
आकस्मिकतायें ही जीवन का गुरुत्वाकर्षण-बल है, जिससे जीवन बँधा हुआ है। तनिमा को उस दिन इस बात का अहसास हुआ, जिस दिन उसके बेटे ने प्रवेश-परीक्षा में अच्छे अंक हासिल कर एक तकनीकी महाविद्यालय में दाखिला पा लिया था। हालांकि, मेडिकल की पढाई का सुयोग खो देने की वजह से बेटे के मन में कुछ दुःख जरुर था, पर अच्छी ब्रांच मिल जाने से दुःख के वह बादल भी शनैः-शनैः छँट गए थे।
एक बार पुनः बेटे का घर छोड़ने की प्रस्तुति शुरू हो गयी थी। मन के अंदर व्याप्त था एक भय। बेटा बाहर में टिक पायेगा तो? आशा और आशंका लिए, महेश ने बेटे को छोड़ दिया था हॉस्टल में। अभी वाला हॉस्टल पहले वाले की तुलना में लाख गुना अच्छा था। गद्दी वाले बिस्तर, टेबल, कुर्सी,टीवी, टेलिफोन, एक्वागार्ड, इंटरनेट आदि सभी प्रकार की सुविधाएँ उपलब्ध थी इस हॉस्टल में। डर था तो बस रैगिंग का। घर छोड़ते वक्त तनिमा ने कहा था,
"और ज्यादा तुमको घर में नहीं रख पायेंगे बेटा, जैसे भी करके वहां रहने की कोशिश करना।"
बेटा बहुत खुश था, उसे अपनी एक मंजिल मिल गयी थी। कहने लगा था, "आप ऐसा क्यों कह रही हो? आप क्या अभी भी यही सोच रही हो कि मैं भुवनेश्वर में नहीं रह पाया तो क्या यहाँ भी नहीं रह पाऊँगा? यहाँ से भी घर लौट आऊँगा?"
महेश बेटे को एक नये शहर के नये हॉस्टल में रख कर कहने लगा था, "हॉस्टल तो बहुत अच्छा है, पर वहां पढाई का बिल्कुल भी माहौल नहीं है। जब भी देखो, जहाँ भी देखो, चिल्ला-चिल्ली, हो-हल्ला, नहीं तो क्रिकेट खेलने में लगे रहते हैं बच्चे।"
"इसका रूम-मेट कैसा है? कितने बच्चे रहते हैं रूम में?"
महेश ने कहा था," एक रूम में तीन बच्चे रहते हैं। ज्यादा भीड़ हो जायेगी, सोच कर इसको कोई भी अपने साथ रखना नहीं चाहते थे। हॉस्टल वार्डन के कहने से उन रूम वालों ने इसे रख दिया है।"
"बाद में मुश्किल नहीं होगी तो?"
"मुश्किल कैसी?"
"रैगिंग न हो, इसको मद्दे नजर रखते हुए नए लड़कों को एक नया ब्लाक दे दिया गया है। इस प्रकार से उनका पुराने सीनियर लड़कों से कोई संपर्क ही नहीं रहेगा। वैसे तो कॉलेज प्रबंधन भी रैगिंग न हो, इस बात को लेकर काफी जागरूक है।"
यह सब बातें सुनकर आश्वस्त हुई थी तनिमा और भगवान का शुक्रिया अदा करने लगी थी।
आकाश में काले-काले बादलों की घनघोर-घटा की तरह थी वह मछली, उन घटाओं के बीचोंबीच से चमकते हुए तारे की तरह था उसका शरीर। जार के तले में सोयी थी